Avstraliya ham Putinning qizlariga qarshi sanksiyalar kiritdi

Avstraliya 147 nafar rossiyalikni sanksiyalar ro‘yxatiga kiritdi. Rossiya prezidenti Vladimir Putinning qizlari deb taxmin qilinadigan Mariya Vorontsova va Katerina Tixonova, shuningdek, Rossiya tashqi ishlar vazirining qizi Yekaterina Vinokurova sanksiyalar ostiga tushdi. Qolgan 144 kishi Federatsiya Kengashining a’zolaridir. Bu haqda Avstraliya tashqi ishlar va savdo vazirligi ma’lum qildi.

Mazkur rossiyaliklarga Avstraliyaga kirish taqiqlanadi, ularning aktivlari muzlatiladi va mamlakatda har qanday moliyaviy operatsiyalarni amalga oshirishi taqiqlanadi.
Avvalroq Kanada Rossiyaga qarshi sanksiyalar ro‘yxatini kengaytirib, Putinning ikki qizi, Lavrovning oilasi va rossiyalik biznesmenlarga qarshi sanksiyalar e’lon qilgandi. Bunga qadar 6-aprelda AQSH, 8-aprelda Buyuk Britaniya Tixonova va Vorontsovaga qarshi sanksiyalar qo‘llagan.
Avval Avstraliya sanksiyalar ro‘yxatiga Vladimir Putin, tashqi ishlar vaziri Sergey Lavrov va boshqa rossiyalik siyosatchilar hamda biznesmenlarni kiritgan edi. Shuningdek, mamlakat Rossiyaning bir qator kompaniyalariga cheklovlar qo‘llagan va qimmatbaho mahsulotlar, alumina va alyuminiy rudalarini Rossiyaga eksport qilishni taqiqlagan. Sanksiyalar Rossiyaning Ukrainadagi harbiy amaliyotiga javoban joriy etilgan.
 Yevroittifoq Putinning qizlari va “Komsomolskaya Pravda” bosh muharririga nisbatan sanksiyalar kiritdi